b'\n_START_ARTICLE_\nMo\xc5\xa1ki spolni hormon\n_START_PARAGRAPH_\nMo\xc5\xa1ki spolni hormoni ali androgeni so pripadniki steroidnih hormonov, ki se sintetizirajo in izlo\xc4\x8dajo v modu, manj pa tudi v skorji nadledvi\xc4\x8dice in v jaj\xc4\x8dniku, ter povzro\xc4\x8dajo mo\xc5\xa1ke spolne znake. Glavna predstavnika sta testosteron in dehidrotestosteron, \xc5\xa1ibkej\xc5\xa1i androgeni pa so androstendion, dehidroepiandrosteron ter androsteron.\n_START_SECTION_\nRazvoj mod\n_START_PARAGRAPH_\nPri sesalcih imajo spo\xc4\x8detka spolne \xc5\xbeleze sposobnost razvoja tako v moda kot v jaj\xc4\x8dnike.. Pri zarodku povzro\xc4\x8di prisotnost kromosoma Y razvoj in rast mod, ki za\xc4\x8dnejo izlo\xc4\x8dati testosteron in zaviralce M\xc3\xbcllerjevega voda pribli\xc5\xbeno v 7. tednu nose\xc4\x8dnosti. Testosteron povzro\xc4\x8di virilizacijo Wolffovega voda, ki se razvije v obmodek, semenovod in semenjak, DHT pa spodbudi razvoj ostalih mo\xc5\xa1kih spolovil. Najvi\xc5\xa1je vrednosti testosterona se pri mo\xc5\xa1kem zarodku pojavijo v drugem trimese\xc4\x8dju nose\xc4\x8dnosti, ob rojstvu pa padejo skoraj na ni\xc4\x8dlo. Nato se v prvih 6 mesecih po rojstvu sinteza testosterona ve\xc4\x8da, nato pa so njegove ravni vse do pubertete nizke.\n_START_SECTION_\nPuberteta\n_START_PARAGRAPH_\nMed puberteto se proizvodnja androgenov, luteinizirajo\xc4\x8dega hormona (LH) in folikle spodbujajo\xc4\x8dega hormona (FSH) pove\xc4\x8da. Zgodaj v puberteti postane hipotalamus manj ob\xc4\x8dutljiv na zaviralne spolne hormone, kar pove\xc4\x8da izlo\xc4\x8danje LH in FSH, posledi\xc4\x8dno pa se spodbudi sinteza testosterona. Pove\xc4\x8dane vrednosti testosterona pri de\xc4\x8dkih povzro\xc4\x8dijo najprej rast mod in tanj\xc5\xa1anje ko\xc5\xbee mo\xc5\xa1nje. Kasneje se pove\xc4\x8dajo dol\xc5\xbeina spolnega uda, mi\xc5\xa1i\xc4\x8dna masa in kostna gostota. Glas postane globlji in za\xc4\x8dnejo rasti sramne in podpazdu\xc5\xa1ne dlake.\n_START_SECTION_\nZaviranje skladi\xc5\xa1\xc4\x8denja ma\xc5\xa1\xc4\x8dob\n_START_PARAGRAPH_\nMo\xc5\xa1ki imajo na\xc4\x8deloma manj telesne ma\xc5\xa1\xc4\x8dobe kot \xc5\xbeenske. Nedavne raziskave ka\xc5\xbeejo, da androgeni zavirajo skladi\xc5\xa1\xc4\x8denje lipidov v nekaterih ma\xc5\xa1\xc4\x8dobnih celicah, saj blokirajo signalne transdukcijske poti, ki spodbujajo normalno delovanje adipocitov.\n_START_SECTION_\nMi\xc5\xa1i\xc4\x8dna masa\n_START_PARAGRAPH_\nMo\xc5\xa1ki imajo obi\xc4\x8dajno ve\xc4\x8d skeletnomi\xc5\xa1i\xc4\x8dne mase, saj androgeni pospe\xc5\xa1uejo rast celic pre\xc4\x8dnoprogastih mi\xc5\xa1ic.\n_START_SECTION_\nMo\xc5\xbegani\n_START_PARAGRAPH_\nAndrogeni v krvnem obtoku lahko vplivajo tudi na vedenje, saj so nekatere \xc5\xbeiv\xc4\x8dne celice ob\xc4\x8dutljive na steroidne hormone. Ravni mo\xc5\xa1kih spolnih hormonov naj bi pri mo\xc5\xa1kih vplivale na uravnavanje agresije in spolne sle. Raziskave na mi\xc5\xa1ih, podganah in prvakih so pokazale, da lahko androgeni vplivajo na strukturne spremembe v mo\xc5\xbeganih, ki povzro\xc4\x8dajo spolne razlike.'